**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS ŠVIETIMO TARYBOS NUOSTATŲ PATVIRTINIMO**

2024 m. kovo 28 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 4 punktu ir Lietuvos Respublikos švietimo įstatymo 61 straipsniu, Plungės rajono savivaldybės taryba

n u s p r e n d ž i a:

1. Patvirtinti Plungės rajono savivaldybės Švietimo tarybos nuostatus (pridedama).

2. Pripažinti netekusiu galios Plungės rajono savivaldybės tarybos 2019 m. spalio 31 d. sprendimą Nr. T1-245 „Dėl Plungės rajono savivaldybės Švietimo tarybos nuostatų patvirtinimo“.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės vicemeras Žydrūnas Purauskis

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus vedėjas Vytautas Tumas

Švietimo ir sporto skyriaus vedėjas Gintautas Rimeikis

Bendrųjų reikalų skyriaus kalbos tvarkytoja Simona Grigalauskaitė

Projektą rengė Švietimo ir sporto skyriaus vyr. specialistė Alma Grabauskienė

PATVIRTINTA

Plungės rajono savivaldybės

tarybos 2024 m. kovo 28 d.

sprendimu Nr. T1-

**PLUNGĖS RAJONO SAVIVALDYBĖS ŠVIETIMO TARYBOS**

**NUOSTATAI**

**I SKYRIUS**

**BENDROSIOS NUOSTATOS**

1. Plungės rajono savivaldybės Švietimo tarybos nuostatai (toliau – Nuostatai) reglamentuoja Plungės rajono savivaldybės Švietimo tarybos (toliau – Švietimo taryba) veiklos uždavinius ir funkcijas, teises ir pareigas, sudėtį ir darbo organizavimą.

2. Švietimo taryba yra Savivaldybės švietimo savivaldos institucija, atskaitinga Plungės rajono savivaldybės tarybai (toliau – Savivaldybės taryba), analizuojanti bendrosios švietimo politikos vykdymą, skatinanti Savivaldybės visuomenę dalyvauti formuojant Savivaldybės švietimo politiką, telkianti visuomenę įgyvendinti ilgalaikius švietimo plėtros tikslus, atliekanti paruoštų dokumentų projektų vertinimą.

3. Švietimo taryba savo veiklą grindžia Lietuvos Respublikos Konstitucija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais ir šiais Nuostatais.

4. Švietimo tarybos veikla grindžiama teisėtumo, demokratiškumo, viešumo, teisingumo principais.

**II SKYRIUS**

**Švietimo TARYBOS PASKIRTIS, UŽDAVINIAI IR FUNKCIJOS**

5. Švietimo tarybos paskirtis dalyvauti formuojant bendrąją švietimo politiką Savivaldybės lygmeniu ir telkti Savivaldybės visuomenę šios politikos vykdymui.

6. Švietimo tarybos uždaviniai: analizuoti valstybinės švietimo politikos vykdymą, konsultuotis su socialiniais partneriais ir teikti siūlymus švietimo veiklos tobulinimo klausimais Savivaldybės tarybai, Savivaldybės merui ir Savivaldybės administracijai, informuoti rajono visuomenę apie šalies ir Savivaldybės švietimo politiką, jos kryptis ir nuostatas.

7. Švietimo taryba atlieka šias funkcijas:

7.1. analizuoja, kaip vykdoma bendroji švietimo politika Savivaldybėje;

7.2. teikia pasiūlymus dėl ilgalaikių švietimo plėtros tikslų;

7.3. bendradarbiauja su Savivaldybės tarybos Švietimo kultūros ir sporto komitetu (toliau – Komitetas), Plungės rajono savivaldybės administracijos Švietimo ir sporto skyriumi (toliau – Skyrius), Savivaldybės ir nevalstybinėmis švietimo įstaigomis bei kitomis institucijomis ir visuomeninėmis organizacijomis.

**III SKYRIUS**

**ŠVIETIMO TARYBOS TEISĖS IR PAREIGOS**

8. Švietimo taryba, atlikdama savo funkcijas, turi teisę:

8.1. gauti informaciją, kurios reikia funkcijoms vykdyti;

8.2. teisės aktų nustatyta tvarka dalyvauti Savivaldybės tarybos posėdžiuose, konferencijose švietimo klausimais, švietimo įstaigų organizuojamuose posėdžiuose;

8.3. kviesti į posėdžius Komiteto narius, Skyriaus specialistus, švietimo įstaigų vadovus bei kitus suinteresuotus asmenis, galinčius teikti informaciją ir išvadas svarstomais švietimo klausimais;

8.4. teikti pasiūlymus ir rekomendacijas įvairiais švietimo klausimais Savivaldybės tarybai, Skyriui, Savivaldybės švietimo įstaigoms ir kitoms švietimo veiklą vykdančioms organizacijoms;

8.5. siūlyti Savivaldybės administracijai sudaryti darbo grupes ir ekspertų komisijas dokumentų projektams rengti ir vertinimui atlikti, kitoms švietimo problemoms nagrinėti;

8.6. skatinti Savivaldybės bei viešąsias įstaigas, visuomenines organizacijas bendradarbiauti sprendžiant strateginius švietimo tobulinimo klausimus;

8.7. sudaryti darbo grupes iš savo narių ir pakviestų specialistų konkretiems švietimo klausimams spręsti ir siūlymams rengti; deleguoti savo narius į sudaromas darbo grupes ar komisijas, į kurias šie nariai kviečiami;

8.8. kviesti į posėdžius suinteresuotus asmenis ar jų grupes sprendžiant švietimo organizavimo, kaitos ar finansavimo klausimus;

8.9. skleisti visuomenei informaciją apie savo veiklą, organizuoti diskusijas švietimo tobulinimo klausimais.

9. Švietimo taryba, atlikdama savo funkcijas, turi pareigas:

9.1. apie savo veiklą nuolat informuoti visuomenę Savivaldybės interneto svetainėje [www.plunge.lt](http://www.plunge.lt);

9.2. metams pasibaigus, per du mėnesius Švietimo taryba turi skelbti savo veiklos ataskaitą Savivaldybės interneto svetainėje [www.plunge.lt](http://www.plunge.lt).

**IV SKYRIUS**

**ŠVIETIMO TARYBOS SUDARYMAS IR DARBO ORGANIZAVIMAS**

10. Švietimo tarybą sudaro ne daugiau kaip 15 narių, Savivaldybės tarybos kadencijos laikotarpiui, kurios sudėtį tvirtina Savivaldybės meras, vadovaujantis šiomis nuostatomis:

10. 1. 1 atstovą į Švietimo tarybą deleguoja Komitetas;

10.2. 3 atstovus deleguoja rajono lygmeniu mokinius atstovaujanti sąjunga ar organizacija;

10.3. 3 atstovus deleguoja rajoninio Metodinių būrelių taryba;

10.4. 2 atstovus deleguoja rajono lygmeniu veikianti mokytojų profesinė sąjunga;

10.5. 3 atstovus deleguoja švietimo įstaigų vadovai, bendrame įstaigų vadovų susirinkime;

10.6. 3 tėvų atstovai yra išrenkami bendrame susirinkime, kuri organizuoja Savivaldybės administracija, kuriame dalyvauja po vieną iš visų rajono švietimo įstaigų, deleguotų tėvų atstovų.

11. Nutrūkus Švietimo tarybos nario įgaliojimams anksčiau laiko, jo vietoje skiriamas kitas narys, vadovaujantis Nuostatų 12 punktu, išskyrus tuo atveju, jei iki Švietimo tarybos įgaliojimų laikotarpio pabaigos liko mažiau nei 6 mėn., tokiu atveju naujas narys nėra skiriamas.

12. Pirmąjį Švietimo tarybos posėdį kviečia Plungės rajono savivaldybės administracija.

13. Švietimo taryba per pirmąjį savo posėdį iš narių renka pirmininką ir jo pavaduotoją. Švietimo tarybos posėdžių sekretoriaus funkcijas atlieka Savivaldybės administracijos direktoriaus paskirtas asmuo, kuris nėra Švietimo tarybos narys.

14. Švietimo tarybai vadovauja pirmininkas, kuris:

14.1. organizuoja Švietimo tarybos darbą, jai atstovauja arba įgalioja tai daryti pirmininko pavaduotoją;

14.2. atsako už tai, kad Švietimo taryba atliktų jai pavestas funkcijas;

14.3. šaukia Švietimo tarybos posėdžius, jiems vadovauja, rūpinasi posėdžiams reikiamos medžiagos pateikimu;

14.4. parašu tvirtina Švietimo tarybos protokolinius nutarimus;

14.5. atstovauja Švietimo tarybai valstybinėse, Savivaldybės ir nevalstybinėse institucijose, įstaigose ir organizacijose.

15. Švietimo tarybos pirmininko pavaduotojas:

15.1. atlieka Švietimo tarybos pirmininko pavedimus;

15.2. eina Švietimo tarybos pirmininko pareigas, kai jo nėra.

16. Švietimo tarybos sekretorius:

16.1. rengia posėdžius, derina jų darbotvarkę su Švietimo tarybos pirmininku, tvarko Švietimo tarybos dokumentus;

16.2. prieš organizuodamas posėdį, surenka informaciją apie Švietimo tarybos narių galimybę dalyvauti posėdyje;

16.3. kartu su Švietimo tarybos pirmininku pasirašo Švietimo tarybos nutarimų protokolus;

16.4. atlieka kitus Švietimo tarybos pirmininko pavedimus, susijusius su Švietimo tarybos funkcijomis.

17. Švietimo tarybos posėdžiai vyksta ne rečiau kaip vieną kartą per metus. Neeilinis posėdis gali būti sukviestas Švietimo tarybos pirmininko ar daugumos narių iniciatyva.

18. Švietimo tarybos posėdžiai yra atviri.

19. Švietimo tarybos posėdžiai yra teisėti, jei juose dalyvauja ne mažiau kaip pusė narių.

20. Švietimo tarybos nutarimai yra teisėti, jei jiems paprasta balsų dauguma pritaria posėdyje dalyvavę Švietimo tarybos nariai. Balsams pasiskirsčius po lygiai, posėdžio pirmininko balsas yra lemiamas.

21. Švietimo tarybos posėdžiai protokoluojami, gali būti daromas garso įrašas.

22. Švietimo tarybos pirmininko arba narių sprendimu į Švietimo tarybos posėdį gali būti pakviesti su svarstomais klausimais susijusių sričių specialistai ar kiti suinteresuoti asmenys.

23. Švietimo tarybos posėdžio dalyviai pasirašo posėdžio dalyvių sąraše.

24. Švietimo tarybos nario įgaliojimai pasibaigia:

24.1. jeigu nutrūksta jo atstovavimo ar darbo santykiai atstovaujamoje įstaigoje ar organizacijoje;

24.2. Švietimo tarybai pareiškus nepasitikėjimą.

25. Švietimo tarybos narys, per kalendorinius metus nedalyvavęs daugiau kaip pusėje posėdžių, yra siūlomas išbraukti iš narių sąrašo. Į jo vietą naują kandidatūrą siūlo ta organizacija ar institucija, kuriai atstovavo atstatydintas narys.

26. Švietimo tarybos išvados ir pasiūlymai yra rekomendacinio pobūdžio.

27. Savivaldybės administracija sudaro sąlygas Švietimo tarybai rengti posėdžius ir naudotis technine įranga.

**V SKYRIUS**

**BAIGIAMOSIOS NUOSTATOS**

28. Švietimo tarybos nariai savo pareigas atlieka visuomeniniais pagrindais.

29. Švietimo tarybos veiklos dokumentai (posėdžių protokolai, susirašinėjimo medžiaga, ekspertų išvados ir kita) saugomi Lietuvos Respublikos archyvų įstatymo ir kitų teisės aktų nustatyta tvarka ir terminais.

30. Pasikeitus Švietimo tarybos sekretoriui, visi dokumentai perduodami išrinktam naujam Švietimo tarybos sekretoriui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ŠVIETIMO IR SPORTO SKYRIUS**

**AIŠKINAMASIS RAŠTAS**

|  |
| --- |
| **PRIE SAVIVALDYBĖS TARYBOS SPRENDIMO PROJEKTO**  **„DĖL PLUNGĖS RAJONO SAVIVALDYBĖS ŠVIETIMO TARYBOS NUOSTATŲ PATVIRTINIMO“** |
| 2024 m. kovo 7 d.  Plungė |

**1. Parengto teisės akto projekto tikslai, uždaviniai, problemos esmė.** Patvirtinti naujos redakcijos Plungės rajono savivaldybės Švietimo tarybos nuostatus (toliau – Nuostatai).

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Pripažinti netekusiu galios Plungės rajono savivaldybės tarybos 2019 m. spalio 31 d. sprendimą Nr. T1-245 „Dėl Plungės rajono savivaldybės Švietimo tarybos nuostatų patvirtinimo“.

**3. Kodėl būtina priimti sprendimą, kokių pozityvių rezultatų laukiama.**

Bus reglamentuota Plungės rajono savivaldybės Švietimo tarybos veikla, nustatoma Švietimo tarybos kadencija.

**4. Lėšų poreikis ir finansavimo šaltiniai.**

Nereikės

**5. Pateikti skaičiavimus, išlaidų sąmatas, nurodyti finansavimo šaltinius.**

Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Nėra.

**7. Sprendimo projekto antikorupcinis vertinimas.** Teisės aktas nenorminio pobūdžio, vertinimas neatliekamas.

**8. Nurodyti, kieno iniciatyva sprendimo projektas yra parengtas.**

Plungės rajono savivaldybės administracijos Švietimo ir sporto skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Švietimo ir sporto skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* | *Bus reglamentuota Švietimo tarybos veikla* | *Nenumatomas* |
| *Viešajam administravimui* |  | *Nenumatomas* |

|  |  |  |
| --- | --- | --- |
| *Teisinei sistemai* |  | *Nenumatomas* |
| *Kriminogeninei situacijai* | *Korupcijai įtakos neturės* | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Švietimo ir sporto skyriaus vyr. specialistė Alma Grabauskienė